તામિલનાડુના મદુરાઈમાં રહેતા ૩૪ વર્ષના માસ્ટર શેફ નારાયણન ક્રિષ્નને બચપણથી ફાઇવ-સ્ટાર હોટેલમાં શેફ બનવાનું સપનું સેવેલું. ૨૨ વર્ષની ઉંમરે તેનું આ શમણું લગભગ સાકાર થવા આવ્યું. કૉલેજમાંથી અવૉર્ડ-વિનિંગ શેફ બન્યા પછી પહેલી જ નોકરી વર્ષે સાત આંકડાના પગારવાળી મળી. બૅન્ગલોરની તાજ હોટેલમાં તેને કામ મળેલું એટલું જ નહીં, એક જ વર્ષની અંદર તેણે સ્વિટ્ઝરલૅન્ડની એક ફાઇવ-સ્ટાર હોટેલમાં જૉબ મેળવી લીધી. મનગમતી કરીઅર અને વિદેશમાં પોસ્ટિંગ મળ્યું એની ખુશી વહેંચવા માટે નારાયણન બૅન્ગલોરથી મદુરાઈ પેરન્ટ્સને મળવા આવ્યો. મનમાં હતું કે વિદેશ જતાં પહેલાં થોડાક દિવસ પેરન્ટ્સ સાથે રહેવું.